Bidvest groei, al is mark taai | Netwerk24
Bidvest groei, al is mark taai
Deur Francois Williams 02 September 2019 10:53
Die Wes-Kaapse hoofkantoor van Bidvest Waltons in Woodstock, Kaapstad.
Die gediversifiseerde dienstegroep Bidvest het danksy sterk kostebesnoeiing en kapitaaldissipline daarin geslaag om ondanks taai handelstoestande sy wesensverdienste te laat styg.
Dit kom te midde van omset wat bykans onveranderd is op R77,2 miljard, maar hy het minder kontant uit bedrywighede gegenereer. Dit was R7,1 miljard teenoor die vorige boekjaar se R9,8 miljard.
Sy dienste-, vrag- en finansiëledienste-afdelings het hul handelswins gesamentlik met 6,4% laat groei, maar die wins van sy handels- en verspreidingsondernemings het effens gekrimp.
Bidvest se eiendomsafdeling het gebaat by ’n waarde-aanpassing van die Moembai Internasionale Lughawe. Bidvest het sy belang in die lughawe aan die begin van die boekjaar verkoop.
Bidvest het ook geskep uit goeie winsbydraes van die farmaseutiese groep Adcock Ingram en die lugdiensgroep Comair wat geslaag het met ’n eis teen die Suid-Afrikaanse Lugdiens. Bidvest het in die boekjaar sy belang in Adcock tot 50,1% verhoog en Adcock tel nou as ’n Bidvest-filiaal.
Bidvest sê hy bestuur sy skuldvlakke steeds konserwatief, en hy het dus genoeg ruimte om nuwe geleenthede vir verkrygings en oornames te oorweeg.
Handelswins groei met 3,5% tot R6,7 miljard;
Wesensverdienste per aandeel styg met 9,8% tot R13,52;
Slotdividend van R3,18 is 5,6% hoër (dit bring die jaardividend op R6 per aandeel, wat 7,9% hoër is).
Meer oor: Bidvest | Waltons | Resultate | Maatskappye